Ann Pale • View topic - Ochan!!
by Michel-Ange Hyppolite » Thu Sep 18, 2008 9:24 pm Ochan pou Anthony Phelps
Au jardin extravagant de la mémoire se tit youn ochan byen merite madanm Phelps Hélène Maïa, youn ekip ekriven ayisyen kou kebekwa, Maison de la culture Plateau-Mont-Royal ansanm Maison de la poésie te prepare pou ekriven Anthony Phelps.
Si nou mande nou ki mounn Anthony Phelps ye ? Nou ka reponn Anthony Phelps fèt Ayiti nan dat 25 out 1928. Li grandi Ayiti kote li fè tout klas primè li, men depi nan laj 18-an Anthony Phelps te kòmanse ap patisipe aktivman nan lavi politik peyi li. Se konsa nan ane 1946 nou jwenn li nan lari pami foul ki t’ap rele Viv grav-la pou yo te met rejim Eli Lescot-a atè. Nan ane 1950, Anthony Phelps kite peyi-a pou li te al etidye nan peyi kou Etazini, kote li te etidye chimi nan Seton Hall Universitye ( Noujèze), apre sa li te rantre Kanada, kote li te ale nan Ecole Des Beaux Arts nan Monreyal.
Nan ane 1953 li tounen Ayiti kote li te al travay nan Pelig, men aktivite pwofesyonèl li pa te anpeche li jwe youn wòl aktif nan domèn literè anndan peyi-a. Se konsa nou jwenn li nan domèn teyat. Nou vin tande vwa li nan radyo Kasik epi apresa li vin kreye avèk Villard Denis , tout mounn konen sou non Davertij), Serge Legagneur, Roland Morisseau, epi Rene Philoctète, youn gwoup ki rele « Haïti Littéraire» . Gwoup sa-a te deside pran distans li ak estil travay literè ekriven gwoup endijenis yo. Anfèt travay ekip ekriven sa yo, malgre twa ladan yo deja pati pou peyi san chapo, epi de sa ki rete yo, pa kontinye travay sou non Haiti literè ankò, travay yo kite eskanp li nan literati Ayiti. Konsa, jounen jodi-a pyèsmounn pa kab mansyone devlopman branch franse literati Ayiti-a san yo pa endike wòl Haiti Literè kòm branch esansyèl nan literati peyi-a.
Nan ane 1963 nou jwenn Anthony Phelps nan prizon sou rejim Divalye, kote li te genyen Raymond Jean-François, ki mouri Okap zam alamen, kòm vwazen-li anndan prizon-an. Nan ane 1964 Phelps pran ekzil epi li vin ateri Monreyal. Se la li jwenn travay nan radyo Kanada epi se la tou li kòmanse pwodui seri plak pwezi kou Mon pays que voici, Motifs pour un temps Saisonniers, Pierrot le Noir eksetera Kisa zèv Anthony Phelps pote ki diferan
Nou pa pral abòde diferans ant zèv Phelps, manm Ayiti Literè ak ekriven gwoup endijenis-lan, men nou kab di gen manm nan Ayiti Literè-, malgre yo te enterese nan lavi sosyal ak politik peyi-a, ki te oryante travay yo sou youn bit inivèsèl, kote tout mounn toupatou sou latè ka pase pran sa yo renmen, sa ki koresponn ak enterè-yo ansanm ak sa ki layite nan divès dimansyon amoni lespri yo. Se la-a tou nou vin pèdi enpe nan souf kiltirèl kreyòl-la nan travay Anthony Phelps. Wi nou di souf kiltirèl kreyòl, paske lè nou di kreyòl se youn lanng ansanm ak youn kilti ki ap balanse bradsi-bradsou. Plis nou vle sèvi ak plim nou nan youn oryantasyon bèbèl ki ap rantre sou teren inivèsèl, se plis nou ap pèdi koulè kiltirèl kreyòl nou. Souf kreyòl nou mansyone la-a parèt an fòs nan travay Phelps anndan Mon Pays Que Voici, Pierrot le Noir, Motifs pour un temps saisonniers. Nou ka di menmman parèyman pou tèks kou : La bélière Caraïbe ak Orchidée Nègre. Tèks sa yo ekri nan lanng franse, men nanm ki ap ravitaye anndan yo-a mache ak youn souf kreyòl.
Vacances d’orangers, noces de sucre…
Parfum de vétiver dans l’amidon des draps
( La bélière Caraïbe, 1980)
( Pierrot Le Noir Car nous vivons dans une patrie imaginaire
Où le cri du vaccine devient folklore, ( Pierrot le Noir 1968)
Nou kwè se ak kalite efò konsyan sa yo pou noumenm kreyolis kase prejije, leve endiferans, fini ak laparès epi louvri lespri, paweze limyè pou nou ranfòse pawòl Jacques stephen Alexis. Ann koute : Sou tè Ayiti, kreyòl ak franse, se tankou laten ak franse nan epòk Moyen-Age, se de lanng ki ap goumen. Gen jou ki va rive kote gen younn ki va rive bay lòt youn so kabrit. Sa ki genyen an, se limenm ki va kontwole teren-an. ( Nou kab li pawòl sa yo nan youn dokiman Jacques Stephen Alexis ki rele : Du réalisme merveilleux des Haitiens Présence africaine # 8910, jen-nov. 1956 Michel-Ange Hyppolite ( Kaptenn Koukourouj)